Breytenbach en prokureur in beskuldigdebankAdvokaat Glynnis Breytenbach. Foto: Werner Beukes/Sapa Breytenbach en Waggenaar is albei op borgtog van R10 000 elk vrygelaat. Raymond Mathenjwa, die staatsaanklaer, het gesê die staat het aansoek gedoen dat die verhoor tot 16 Maart uitgestel word sodat ŉ landdros aangewys kan word om die saak te verhoor. Die aanklagte hou verband met ŉ voorval in 2012 toe Breytenbach na bewering geweier het om haar amptelike skootrekenaar in te handig en glo bewyse van die rekenaar gevee het toe daar ŉ interne ondersoek teen haar aan die gang was. Breytenbach het haar vroeg Maandagoggend by die Pretoria Sentraal-polisiestasie aangemeld waar sy formeel aangekla is. Breytenbach en Wagenaar is vlugtig in die selle aangehou voordat hulle in die hof voor landdros Karel Bosch verskyn het. Breytenbach het deurentyd kalm voorgekom en soms gelag terwyl sy met haar regsverteenwoordiger, Mike Hellens, gepraat het. Mathenjwa het ŉ lys van staatsgetuies aan die hof oorhandig. Bosch het die beskuldigdes gemaan om geen kontak met mekaar of enige getuies te hê nie. Die NVG het vroeër gesê hulle het in 2012 ŉ saak teen Breytenbach by die polisie begin en die dossier is onlangs aan hulle oorhandig. Luvuyo Mfaku, woordvoerder van die NVG, het gesê daar is ŉ prima facie-saak teen Breytenbach. Breytenbach is destyds uit die NVG geskors terwyl aanklagte van beweerde wangedrag teen haar ondersoek is. Sy is in 2013 vrygespreek van die 15 aanklagte teen haar, maar die NVG het haar uit haar pos as streekshoof van die eenheid vir gespesialiseerde kommersiële misdade geskuif. Sy het kort daarna bedank en die DA se woordvoerder van justisie geword. Sy het nog altyd volgehou dat haar skorsing by die NVG verband gehou het met haar besluit om bedrog en korrupsieaanklagte teen die polisie se geskorste misdaadintelligensiehoof, Richard Mdluli, te ondersoek. Ten tyde van Breytenbach se bedanking is ŉ verslag, waarin Breytenbach van bedrog en korrupsie beskuldig word, aan Mxolisi Nzaxana, die nasionale direkteur van openbare vervolging, oorhandig. Volgens die verslag het Breytenbach geld van aanklaers in die sake wat sy hanteer het, ontvang en geleen. Die DA het oor die naweek gesê die aanklagte teen Breytenbach is polities gemotiveer.